**ROMÂNIA (nu produce efecte juridice)\*  
JUDEȚUL MUREȘ  
DIRECȚIA DE ASISTENȚĂ SOCIALĂ TÂRGU MUREȘ**

**Nr. 96370/12709DAS/08.12.2022**

**Inițiator**

**PRIMAR,**

**Soós Zoltán**

**REFERAT DE APROBARE**

**privind aprobarea participării Direcției de Asistență Socială Târgu Mureș la Proiectul “Înființarea unui centru de zi pentru copii prin schimbare destinație, reabilitare și dotare imobil”, în cadrul Planului Național de Redresare și Reziliență, Componenta C13 – Reforme Sociale, Investiția I1 -„Crearea unei rețele de centre de zi pentru copiii expuși riscului de a fi separați de familie", apelul de proiecte PNRR/2022/C13/I1**

**Componenta C13. Reforme sociale** are ca obiectiv general creșterea gradului de integrare și de acces la serviciile sociale și de inserție socio-profesională a unor categorii defavorizate, dezvoltarea unor politici active de stimulare a formalizării muncii și de creștere a impactului și calității serviciilor de asistență socială și de ocupare coroborat cu stimularea accesului pe piața forței de muncă prin dezvoltarea unor formule flexibile de lucru și a unor măsuri de activare în zona economiei sociale.

Centrele de zi au ca misiune prevenirea separării copiilor de familie, prin asigurarea, pe timpul zilei, a unor activități de îngrijire, educație, recreere-socializare, consiliere, dezvoltare a deprinderilor de viață independentă, orientare școlară și profesională etc. pentru copii, cât și a unor activități de sprijin, consiliere, educare etc. pentru părinți sau reprezentanții legali, precum și pentru alte persoane care au în îngrijire copii. Serviciile oferite de centrele de zi sunt complementare demersurilor și eforturilor propriei familii, așa cum decurg din obligațiile și responsabilitățile părintești, precum și serviciilor oferite de unitățile de învățământ și de alți furnizori de servicii, corespunzător nevoilor individuale ale copilului în contextul său socio-familial.

**Obiectivul specific al componentei:** „Investiția are în vedere crearea a aproximativ 150 de servicii sociale de prevenire a separării copilului de familia sa, dintre care cel puțin 10% să se afle în comunitățile cu o populație romă semnificativă, la nivelul municipiilor, oraşelor şi comunelor, respectiv:

- Centre de zi pentru copii aflați în situație de risc de separare de părinți;

- Centre de zi de recuperare pentru copii cu dizabilități;

- Centre de zi pentru consiliere și sprijin pentru părinți și copii.

Centrele de zi nou înființate vor asigura accesul la servicii sociale de sprijin de prevenire a separării copilului de familia sa pentru un număr de maxim 4 500 de copii. Prezentul apel se adresează furnizorilor publici de servicii sociale acreditați de la nivelul municipiilor, orașelor și comunelor, care pot înființa centre de zi individual sau în parteneriat cu furnizori privați de servicii sociale acreditați din toate regiunile țării”.

**Obiectivul general al proiectului propus:** Obiectivul general este creșterea gradului de integrare și de acces la serviciile sociale a unor categorii defavorizate prin înființarea unui centru de zi pentru copii aflați în situație de risc de separare de părinți prin ale cărui activități va fi prevenită separarea copilului de familie și abandonul școlar.

Prin proiect se creează cadrul necesar dezvoltării serviciilor sociale destinate sprijinirii creșterii și îngrijirii copiilor în familie creându-se un mecanism integrat de sprijin al părinților în vederea asigurării unui echilibru între viața de familie și cea profesională, prin furnizarea serviciilor de îngrijire pe timp de zi a copiilor (Centrul de zi pentru copii), prevenirii abandonului școlar printr-un program complex de dezvoltare participativă, creativ-recreativă, centrată pe copii, bazată pe valorizare și întărirea competențelor școlare, sociale și emoționale ale copiilor romi și cu cerințe educaționale speciale.

**Principalele activități** ale proiectului sunt:

**Patrimoniu.** Proiectul va fi implementat într-un spațiu al Primăriei mun. Târgu Mureș care este pus la dispoziția Asociației Filantropia, partener în proiect, în baza unui contract de comodat încheiat pe o durată de 15 ani. Obiectul contractului constă în folosința gratuită a etajului 1 în suprafață de 229 m2 al unui imobil situat în str. Voinicenilor nr. 24, pentru activități și proiecte care au ca obiectiv promovarea incluziunii sociale, combaterea sărăciei și reducerea numărului de persoane aflate în risc de sărăcie și excluziune socială în comunitățile din județul Mureș. Pentru a corespunde obiectivelor proiectului, acest spațiu necesită reabilitare și recompartimentare:

Prin reabilitare, se urmărește eficientizarea acestuia din punct de vedere al consumului energetic, hidroizolarea acoperișului și reabilitarea instalațiilor de energie, apă, canalizare și încălzire, realizarea instalațiilor de alarmare și securitate la incendiu, sisteme antiefracție și supraveghere video. Eficientizarea consumului de energie va presupune izolarea termică a spațiului, schimbarea tâmplăriei, instalarea de sisteme de producere energie electrică solară și încălzirea apei calde.

Prin recompartimentarea se urmărește adaptarea spațiului la necesitățile unui centru de zi pentru copii: amenajarea și dotarea unor spații pentru studiu, amenajarea și dotarea unui cabinet medical și al unui cabinet de consiliere psihoterapeutică, amenajarea și dotarea unui spațiu multifuncțional pentru activități de grup – atât educative, cât și recreative. În plus, spațiul va dispune de grupuri sanitare pentru copii, sală ședințe, birou administrativ, spații depozitare, recepție și zonă de așteptare/lobby.

Investiția în imobil va fi astfel realizată, încât clădirea să respecte cerințele conform cărora consumul de energie să fie aproape egal cu zero, conform orientărilor naționale.

**Servicii.** Prin serviciile pe care le vom oferi, ne vom asigura că nevoile de hrană, sprijin emoțional, psihologic și educațional a beneficiarilor sunt împlinite fără ca acești copii să fie în risc de separare de familie. Beneficiarii programului vor fi 41 copii aflați în plaja de vârstă 6-14 ani împliniți la data înscrierii în program, provenind din familii cu venituri reduse și care se află în risc de separare de familie, cu precădere familiile aflate în zona marginalizată Remetea-Fânațelor (identificată ca ZUM 5 în Atlasul Zonelor Urbane Marginalizate, precum și Strategia de dezvoltare locală a Grupului de acțiune locală Târgu Mureș). Programul centrului de zi se va derula de luni până vineri; în timpul anului școlar, activitățile vor fi după amiază (în intervalul 12.00-17.00), iar în timpul vacanțelor, dimineață (în intervalul 8.30-13.30)

Serviciile vor respecta integral standardul de calitate pentru înființarea și derularea activităților de centru de zi pentru copii prevăzut în Ordinul 27 din 2019, referindu-ne la:

* Activități de informare a comunității și a beneficiarilor cu privire la oferta centrului, drepturile beneficiarilor, posibilitățile de contact și sprijin. Aceste activități de informare vor fi realizate pe mai multe căi: website-ul propriu, pagini de socializare proprii, materiale tipărite, discuții personale cu cei interesați realizate de către responsabilii din centru (manager proiect, asistent social, psiholog/consilier școlar)
* Activități de consiliere psihologică realizate de către un consilier școlar sau psihoterapeut. Activitatea de consiliere va consta în ședințe individuale cu copiii în cabinetul de consiliere. Când consideră necesar, consilierul va invita la discuție și părinții copilului; de asemenea, când consideră necesar, vor fi organizate activități/proiecte comune, fie cu toți beneficiarii împreună, fie cu grupe separate de beneficiari împărțite pe criterii de vârstă sau de nevoi comune. Activitatea de consiliere va avea în vedere:
* Orientarea școlară și prevenirea abandonului școlar
* Orientarea vocațională/profesională
* Identificarea, prevenirea și soluționarea cazurilor de abuz, neglijare și/sau exploatare
* Facilitarea integrării în viața de familie și a comunității
* Promovarea vieții de familie și menținerea relațiilor armonioase dintre părinți și copii
* Activități de educație non-formală și informală. Pentru aceste activități vor fi folosite spațiile de studiu și spațiul multifuncțional. Totodată, vor fi organizate excursii tematice, în care activitatea de educație este îmbinată cu cea recreativă și se realizează în spații externe. În programul centrului, se alocă un timp generos pentru serviciile de tip after-school în care cei trei responsabili vor lucra cu copiii pentru recuperare și/sau îmbunătățirea performanțelor școlare.
* Activități recreative și socializare. Cuprind activități in-door desfășurate în sala multifuncțională sau out-door prin excursii la muzeu, grădina zoo, participare spectacole, excursii în natură etc. Activitățile out-door vor fi realizate cu frecvență lunară.
* Programul de hrană, asigurat printr-un serviciu de catering, este diferit în timpul școlii de timpul vacanțelor. În timpul școlii, hrana constă în masa de prânz (2 feluri principale și un desert) și o gustare după amiază; în timpul vacanțelor, hrana constă în mic dejun și masa de prânz (2 feluri principale și un desert). Aceasta va fi asigurat prin serviciu de catering.

**Valoarea totală a proiectului** este de 1.632.873 lei, adică 330.000 Euro fără TVA, calculat la cursul Inforeuro aferent lunii octombrie 2022, respectiv 1 EURO = 4,9481 RON, care se împart după cum urmează:

|  |  |
| --- | --- |
| **Organizația** | **Valoarea estimată a cheltuielilor eligibile angajate pe perioada proiectului (lei)** |
| Direcția de Asistență Socială Târgu Mureș | 1.210.187,47 lei |
| Asociația ”Filantropia Ortodoxă Alba Iulia” Filiala Tg. Mureș | 422.685,53 lei |

Detaliile privind cofinanţarea proiectului sunt specificate în Ghidul Solicitantului, este de 310.245,87 lei, adică 62.700 Euro și se împarte între parteneri, după cum urmează:

|  |  |
| --- | --- |
| **Organizația** | **Cofinanțare (lei)** |
| Direcția de Asistență Socială Târgu Mureș | 229.935,62 lei |
| Asociația ”Filantropia Ortodoxă Alba Iulia” Filiala Tg. Mureș | 80.310,25 lei |

Direcția de Asistență Socială Târgu Mureș a lansat un anunț de selecție a partenerilor în cadrul proiectului, iar potrivit procesului-verbal de deschidere și de evaluare a ofertelor nr. 89050/11622DAS/14.11.2022 a selectat singurul candidat și anume Asociația ”Filantropia Ortodoxă Alba Iulia” Filiala Tg. Mureș. (anexăm procesul-verbal de deschidere și de evaluare a ofertelor nr. 89050/11622DAS/14.11.2022)

Având în vedere cele expuse, supunem spre aprobare Consiliului Local al Municipiului Târgu Mureș proiectul de hotărâre privind aprobarea participării Direcției de Asistență Socială Târgu Mureș la Proiectul “Înființarea unui centru de zi pentru copii prin schimbare destinație, reabilitare și dotare imobil”, în cadrul Planului Național de Redresare și Reziliență, Componenta C13 – Reforme Sociale, Investiția I1 -„Crearea unei rețele de centre de zi pentru copiii expuși riscului de a fi separați de familie", apelul de proiecte PNRR/2022/C13/I1.

**Director Executiv**

**Andreia Moraru**

****

**R O M Â N I A**

**JUDEŢUL MUREŞ**

**CONSILIUL LOCAL AL MUNICIPIULUI TÂRGU MUREŞ**

**Proiect**

**(nu produce efecte juridice) \***

**Iniţiator**

**PRIMAR**

**SOÓS ZOLTÁN**

**H O T Ă R Â R E A nr. \_\_\_\_\_\_**

**din \_\_\_\_\_\_\_\_\_\_\_\_\_\_\_\_\_\_\_\_\_ 2022**

**privind aprobarea participării Direcției de Asistență Socială Târgu Mureș la Proiectul “Înființarea unui centru de zi pentru copii prin schimbare destinație, reabilitare și dotare imobil”, în cadrul Planului Național de Redresare și Reziliență, Componenta C13 – Reforme Sociale, Investiția I1 -„Crearea unei rețele de centre de zi pentru copiii expuși riscului de a fi separați de familie", apelul de proiecte PNRR/2022/C13/I1**

***Consiliul Local al Municipiului Târgu Mureș, întrunit în ședință ordinară de lucru,***

**Având în vedere:**

1. Referatul de aprobare nr. 96370/12709DAS/08.12.2022 inițiat de Primar prin Direcția de Asistență Socială Târgu Mureș privind aprobarea participării Direcției de Asistență Socială Târgu Mureș la Proiectul “Înființarea unui centru de zi pentru copii prin schimbare destinație, reabilitare și dotare imobil”, în cadrul Planului Național de Redresare și Reziliență, Componenta C13 – Reforme Sociale, Investiția I1 -„Crearea unei rețele de centre de zi pentru copiii expuși riscului de a fi separați de familie", apelul de proiecte PNRR/2022/C13/I1;
2. Raportul de specialitate nr. ….... al Direcţiei juridice contencios administrativ şi administraţie publică locală;
3. Raportul Comisiilor de specialitate din cadrul Consiliului Local Municipal Târgu Mureș;

**În conformitate cu prevederile:**

* Regulamentului (UE) 2021/241 al Parlamentului European și al Consiliului din 12 februarie 2021 de instituire a Mecanismului de redresare și reziliență și ale Deciziei de punere în aplicare a Consiliului din 3 noiembrie 2021 de aprobare a evaluării planului de redresare și reziliență al României;
* OUG nr. 124/2021 privind stabilirea cadrului instituţional şi financiar pentru gestionarea fondurilor europene alocate României prin Mecanismul de redresare şi rezilienţă, precum şi pentru modificarea şi completarea Ordonanţei de urgenţă a Guvernului nr. 155/2020 privind unele măsuri pentru elaborarea Planului naţional de redresare şi rezilienţă necesar României pentru accesarea de fonduri externe rambursabile şi nerambursabile în cadrul Mecanismului de redresare şi rezilienţă;
* HG nr. 209/2022 pentru aprobarea Normelor metodologice de aplicare a prevederilor Ordonanţei de urgenţă a Guvernului nr. 124/2021 privind stabilirea cadrului

instituţional şi financiar pentru gestionarea fondurilor europene alocate României prin Mecanismul de redresare şi rezilienţă, precum şi pentru modificarea şi completarea Ordonanţei de urgenţă a Guvernului nr. 155/2020 privind unele măsuri pentru elaborarea Planului naţional de redresare şi rezilienţă necesar României pentru accesarea de fonduri externe rambursabile şi nerambursabile în cadrul Mecanismului de redresare şi rezilienţă;

* Ordin nr. 20.898/2022 al ministrului familiei, tineretului și egalității de șanse pentru aprobarea Ghidului specific — Condiții de accesare a fondurilor europene aferente Planului național de redresare și reziliență în cadrul apelului de proiecte PNRR/2022/C13/I1, componenta 13 — Reforme sociale, investiția I1 — Crearea unei rețele de centre de zi pentru copiii expuși riscului de a fi separați de familie;
* Art. 7 alin. 13 din Legea nr. 52/2003 privind transparența decizională în administrația publică, republicată,
* art. 129 alin. (1), art. 196 alin. (1) lit. „a”, art. 243 alin. (1) lit. „a” și ale art. 139 din OUG nr. 57/2019 privind Codul administrativ, cu modificările și completările ulterioare,

**HOTĂRĂȘTE**:

**Art. 1.** Se aprobă participarea Direcției de Asistență Socială Târgu Mureș în calitate de lider la Proiectul “Înființarea unui centru de zi pentru copii prin schimbare destinație, reabilitare și dotare imobil”, în cadrul Planului Național de Redresare și Reziliență, Componenta C13 – Reforme Sociale, Investiția I1 -„Crearea unei rețele de centre de zi pentru copiii expuși riscului de a fi separați de familie", apelul de proiecte PNRR/2022/C13/I1.

**Art. 2.** Se aprobă acordul de parteneriat între Direcția de Asistență Socială Târgu Mureș - Lider de proiect și Asociația ”Filantropia Ortodoxă Alba Iulia” Filiala Tg. Mureș, Jud. Mureș, Mun. Târgu Mureș, str. Mitropolit Andrei Șaguna, nr. 2/A, 540090 - Partener în vederea implementării în comun a proiectului, conform Acordului de parteneriat prevăzut în Anexa nr. 1, care face parte integrantă din prezenta hotărâre.

**Art. 3.** Se aprobă valoarea totală a bugetului Direcției de Asistență Socială Târgu Mureș în proiectul “Înființarea unui centru de zi pentru copii prin schimbare destinație, reabilitare și dotare imobil”,în cadrul Planului Național de Redresare și Reziliență, Componenta C13 – Reforme Sociale, Investiția I1 -„Crearea unei rețele de centre de zi pentru copiii expuși riscului de a fi separați de familie", apelul de proiecte PNRR/2022/C13/I1, în cuantum de 1.440.123,09 lei (inclusiv TVA), din care valoare totală eligibilă 1.210.187,47 lei și valoare totală neeligibilă de 229.935,62 lei.

**Art. 4.** Se aprobă contribuția proprie în proiect a Direcției de Asistență Socială Târgu Mureș, în cuantum de 229.935,62 lei, provenind din TVA neeligibil, conform Ghidului de finanțare al componentei PNRR/2022/C13/I1.

**Art. 5.** Se vor asigura toate resursele financiare necesare implementării proiectului în condițiile transferului/ decontării ulterioare a cheltuielilor din PNRR.

**Art. 6.** Se împuternicește Directorul executiv al Direcției de asistență socială Târgu Mureș să semneze toate actele necesare și contractul de finanțare în numele Direcției de Asistență Socială Târgu Mureș și al Partenerului.

**Art. 7.** Cu aducerea la îndeplinire a prevederilor prezentei hotărâri se încredințează Direcția de Asistență Socială Târgu Mureș.

**Art. 8.** În conformitate cu prevederile art. 252 alin. 1 lit. c și ale art. 255 din OUG nr. 57/2019 privind Codul Administrativ și ale art. 3 alin. 1 din Legea nr. 554/2004, privind contenciosul administrativ, prezenta Hotărâre se înaintează Prefectului Județului Mureș pentru exercitarea controlului de legalitate.

**Art. 9.** Prezenta hotărâre se comunică:

* + Direcției de Asistență Socială Târgu Mureș;
  + Asociației ”Filantropia Ortodoxă Alba Iulia” Filiala Tg. Mureș.

**Contrasemnează,**

**p. Secretar General al Municipiului Târgu Mureș**